Rikors ippreżentat fit-22 ta’ Diċembru 2017
– Quadri di Cardano vs Il-Kummisjsoni
(Kawża T-828/17)
Lingwa tal-kawża: il-Franċiż
Partijiet
Rikorrent: Alessandro Quadri di Cardano (Alicante, Spanja) (rappreżentanti: N. de Montigny u J.-N. Louis, avukati)
Konvenuta: Il-Kummisjsoni Ewropea
Talbiet
Ir-rikorrent jitlob li l-Qorti Ġenerali jogħġobha:
tiddikkjara u tiddeċiedi,
li d-deċiżjoni tat-28 ta’ Frar 2017 tal-PMO li tinnotifikalu l-ħlas lura tal-allowance tal-espatrijazzjoni ta’ 16 % li kienet ingħatatlu kif ukoll l-ispejjeż ta’ trasport li kien ibbenefika minnhom b’applikazzjoni tal-Artikolu 4 tal-Anness VII tar-Regolamenti tal-Persunal, matul il-perijodu ta’ okkupazzjoni tal-EASME u dan, mis-16 ta’ Mejju 2014 hija annullata;
li sa fejn ikun neċessajru, l-iskedi ta’ remunerazzjoni regolarizzati wara n-notifika tad-deċiżjoni memmija iktar ʼil fuq [huma annullati];
il-kundanna tal-konvenuta għall-ispejjeż.
Motivi u argumenti prinċipali
Insostenn tar-rikors tiegħu, ir-rikorrent jinvoka żewġ motivi.
L-ewwel motiv ibbażat fuq il-ksur tal-Artikolu 85 tar-Regolamenti tal-Persunal tal-Unjoni Ewropea.
It-tieni motiv ibbażat fuq il-ksur tal-prinċipju tal-aspettattivi leġittimi, kif ukoll tal-prinċipju ta’ ċertezza legali, ta’ żball manifest ta’ evalwazzjoni kif ukoll il-ksur tal-prinċipju ta’ amministrazzjoni tajba.
____________